Bied ondersteuning aan medegelowiges wat geskei is​—⁠Hoe? — Wagtoring – AANLYN BIBLIOTEEK
w14 6/15 bl. 8-11
'N VLOED VAN TEENSTRYDIGE EMOSIES
DIE STRYD OM JOU BALANS TE HERWIN
WANNEER HULLE EENSAAM EN VERWORPE VOEL
Egskeiding—die wrange vrugte
Bied ondersteuning aan medegelowiges wat geskei is—⁠Hoe?
Jy ken waarskynlik iemand wat geskei is—dalk 'n hele paar mense. Dit is omdat egskeiding baie algemeen is. Navorsing in Pole het byvoorbeeld aan die lig gebring dat 30-jariges wat tussen drie en ses jaar getroud is, die grootste risiko loop om te skei; en egskeiding is nie tot daardie ouderdomsgroep beperk nie.
Trouens, "statistiek toon dat die helfte van diegene [in Europa] wat trou, sal skei", sê die Instituut vir Familiebeleid in Spanje. 'n Soortgelyke situasie bestaan in ander ontwikkelde lande.
Wat behels hierdie algemene verskynsel? 'n Ervare huweliksberader in Oos-Europa het gesê: "Egskeiding is 'n amptelike bevestiging van iets wat reeds gebeur het—die verbrokkeling van 'n verhouding wat daartoe lei dat 'n egpaar uitmekaargaan, iets wat emosioneel baie pynlik is." Sy het bygevoeg: "'n Vloed van sterk, uiterste emosies—woede, spyt, teleurstelling, wanhoop en skaamte" volg dikwels. Soms gee dit aanleiding tot selfmoordgedagtes. "Wanneer die egskeiding deur die hof amptelik verklaar is, begin die volgende fase. Die geskeide persoon voel 'n leemte in hulle lewe en voel van ander vervreemd, en hulle wonder dalk: 'Wie is ek nou eintlik noudat ek geskei is? Wat is my doel in die lewe?'"
Ewa dink terug aan hoe sy 'n paar jaar gelede gevoel het, en sê: "Ek was baie skaam toe my bure en werksmaats ná my egskeiding na my verwys het as "'n geskeide vrou". Ek was vol woede. Ek het twee jong kinders gehad, en ek moes 'n ma en 'n pa vir hulle wees."* Adam, wat 12 jaar lank 'n gerespekteerde ouer man was, sê: "Ek het so baie van my selfrespek verloor dat ek soms vol woede is en in die versoeking kom om my van almal te onttrek."
Party word geteister deur angstigheid oor hulle toekoms en sukkel dus om hulle balans te herwin—selfs jare ná die egskeiding. Hulle kan tot die slotsom kom dat ander nie in hulle belangstel nie. Daarbenewens, sê een rubriekskrywer op dié gebied, moet hulle nou "hulle gewoontes verander en leer hoe om probleme alleen die hoof te bied".
Stanisław vertel: "Ná ons egskeiding het my eksvrou my nie toegelaat om my twee dogtertjies te sien nie. Dit het my laat voel dat niemand meer vir my omgee nie en dat selfs Jehovah my verlaat het. Ek wou nie meer lewe nie. Met verloop van tyd het ek besef hoe verkeerd my denke was." Toe Wanda geskei was, het onsekerheid oor haar toekoms haar ook gekwel. Sy sê: "Ek was seker dat mense—insluitende medegelowiges—ná 'n rukkie nie meer enige belangstelling in my en my kinders sou toon nie. Maar nou kan ek sien hoeveel die broers hulle oor ons ontferm het en my gehelp het terwyl ek probeer het om my kinders as aanbidders van Jehovah groot te maak."
Jy kan uit hierdie kommentare aflei dat party mense ná 'n egskeiding deur negatiewe emosies verswelg word. Hulle kan 'n swak selfbeeld ontwikkel en dink dat hulle waardeloos is en nie enige aandag verdien nie. Daarbenewens kan hulle ook krities teenoor ander word. Gevolglik kan hulle begin dink dat die gemeente koud en ongevoelig is. Maar ondervindinge soos dié van Stanisław en Wanda toon dat geskeide persone wel tot die besef kan kom dat hulle broers en susters werklik vir hulle omgee. Trouens, mede-Christene het op uitsonderlike wyse hulp voorsien, selfs wanneer hulle hulp nie aanvanklik raakgesien is nie.
Ons moet in gedagte hou dat medegelowiges wat geskei is, ondanks ons beste pogings moontlik van tyd tot tyd eensaam sal voel. Veral geskeide susters kan die indruk kry dat min mense in hulle belangstel. Alicja erken: "Ek is al agt jaar geskei. En tog voel ek soms nog steeds minderwaardig. Op sulke tye is ek geneig om my af te sonder, en dan huil ek en bejammer ek myself."
Hoewel die gevoelens wat hier beskryf word nie ongewoon is vir iemand wat 'n egskeiding deurmaak nie, waarsku die Bybel dat 'n mens jou nie moet afsonder nie. As 'n mens hierdie raad verontagsaam, kan dit daartoe lei dat jy "alle praktiese wysheid" verwerp (Spr. 18:1). As 'n geskeide persoon eensaam voel, moet hy egter verstaan dat dit 'n bewys van praktiese wysheid is om nie herhaaldelik raad of vertroosting by iemand van die teenoorgestelde geslag te soek nie. Sodoende sal hy nie in die versoeking kom om ongepaste romantiese gevoelens vir iemand te ontwikkel nie.
Ons geskeide medegelowiges word moontlik geteister deur verontrustende emosies. Hulle bekommer hulle oor die toekoms en kan eensaam en verworpe voel. Aangesien ons besef dat sulke gevoelens algemeen is en terselfdertyd moeilik is om te oorkom, moet ons Jehovah navolg deur hierdie broers en susters lojaal te ondersteun (Ps. 55:22; 1 Pet. 5:6, 7). Ons kan seker wees dat hulle enige hulp wat ons aanbied, baie sal waardeer. Ja, in die gemeente sal hulle bystand van ware vriende kry!—Spr. 17:17; 18:24.
'n Gebalanseerde beskouing van egskeiding
Jehovah se knegte het 'n baie ernstige beskouing van die huwelik. Dit is omdat ons ons denke baseer op wat die Bybel sê. Byvoorbeeld, in Maleagi 2:16 sê God uitdruklik: 'Ek haat egskeiding.' Geslagsonsedelikheid deur jou huweliksmaat is die enigste skriftuurlike grondslag vir egskeiding. Dit sou dus 'n ernstige fout wees om dit selfs te oorweeg om 'n onskriftuurlike egskeiding te verkry, terwyl jy moontlik reeds beplan om met iemand anders te trou.—Gen. 2:22-24; Deut. 5:21; Matt. 19:4-6, 9.
Maar as 'n egpaar wel skei, moontlik nadat 'n Christen se maat ontrou was, sal die broers en susters in die gemeente ondersteuning bied. Hulle volg Jehovah na deur alles in hulle vermoë te doen om regverdiges te help wat tydelik 'verbryseld van gees' is.—Ps. 34:15, 18; Jes. 41:10.
HOE KAN JY ONDERSTEUNING BIED?
Kan jy iemand bystaan wat ondersteuning nodig het? Wat kan jy doen om iemand te help wat worstel met gevoelens soos dié wat in hierdie artikel gemeld word? Kyk na wat die Bybel sê en wat lojale Christene gedoen het om praktiese hulp te verleen.
Toon insig wanneer jy luister (Spr. 16:20, 23).
Dit is te verstane dat 'n persoon ná 'n egskeiding moontlik nie wil praat oor die besonderhede van die gebeure wat daartoe aanleiding gegee het nie. En die feit is dat dit vir die persoon teenproduktief kan wees om aan sy frustrasie uiting te gee en dat dit moontlik nie werklik sy angstigheid sal verlig nie (Spr. 12:25; Rom. 12:15). Michał, wat ondersteuning gebied het aan Adam, wat vroeër genoem is, is dit eens dat 'n mens met medelye en insig kan luister sonder om elke besonderheid te hoor, en hy sê: "Ek het Adam probeer help om te sien dat hy my dalk in 'n oomblik van swakheid, wanneer hy deur negatiewe emosies oorweldig word, iets sal vertel waaroor hy later spyt sal wees." Michał het dit dus duidelik gemaak dat hy nie elke besonderheid wil weet nie. Nogtans het hy as 'n ware vriend geluister. Dit kan baie help as ons voor of ná 'n Christelike vergadering net iets eenvoudigs sê soos: "Hoe gaan dit werklik met jou? Ek kan my indink dat jy 'n moeilike tyd deurmaak. Jy kan op my staatmaak."
Mirosław vertel: "Ek en my vrou het tyd opsygesit om 'n geskeide suster te help. Ons het byvoorbeeld die slot aan haar deur reggemaak. En ons het haar dokter toe geneem." Dit klink dalk soos eenvoudige dinge, maar dit was prakties en dit het gehelp. Hierdie suster het geleidelik haar balans herwin. Wat meer is, sy het later begin pionier, en haar 11-jarige dogter is gedoop.
Verseker die geskeide persoon dat Jehovah sy situasie verstaan.
As iemand 'n swak selfbeeld het, kan jy hom verseker dat elkeen van God se knegte vir hom kosbaar is. Ons is beslis "meer werd as baie mossies"; ons is uniek en kosbaar in sy oë (Matt. 10:29-31). "Jehovah is die ondersoeker van harte", en daarom kan hy geskeide persone verstaan. Hy sal nie sy getroue knegte versaak nie (Spr. 17:3; Ps. 145:18; Heb. 13:5). Toon dat jy vir die persoon omgee en verseker hom dat God sy liefde vir die waarheid en sy pogings om ware aanbidding te ondersteun, waardeer.—Fil. 2:29.
Spoor die geskeide persoon aan om na aan die gemeente te bly.
Wanneer party deur teenstrydige emosies geteister word, vind hulle dit moeilik om vergaderinge by te woon. Maar dit is reeds by die vergaderinge dat ons versterk en aangemoedig word—dit dien "tot opbouing" (1 Kor. 14:26; Ps. 122:1). In hierdie verband is dit noodsaaklik dat die ouer manne die inisiatief neem. Wanda, wat vroeër gemeld is, sê: "Ons onthou nog steeds hulle liefdevolle sorg."
Spoor die geskeide persoon aan om sy of haar verhouding met God op te bou deur middel van gebed, persoonlike studie en bepeinsing (Jak. 4:8).
Hoewel Jehovah almagtig is en in die hemel woon, skenk hy aandag aan "die een wat geteister en verslae van gees is en wat vir [Sy] woord bewe". Verseker die geskeide persoon hiervan, en beklemtoon hoe elkeen van ons daarby baat vind wanneer ons voortdurend deur middel van gebed en persoonlike studie nader aan God kom.—Jes. 66:2.
Bied aan om saam in die bediening te werk of om saam vir 'n vergadering voor te berei.
Dit sal die geskeide Christen meer selfvertroue gee terwyl hy of sy met sy of haar lewe voortgaan. Marta, wat ondersteuning gebied het aan 'n ywerige suster wat ná haar egskeiding verpletter gevoel het, sê: "Ons doen gereeld saam velddiens. Dit verskaf ons vreugde om die doelwitte te bereik wat ons vir onsself gestel het. Ons berei soms saam vir 'n vergadering voor, en dan maak ons dikwels iets lekkers om te eet."